Caz șocant în Prahova. Doi profesori de sport, un bărbat și o femeie, s-au bătut joi, 7 martie, în vestiarele sălii de sport ale școlii gimnaziale din localitatea Păulești. Bărbatul ar fi lovit-o pe femeie până când s-a prăbușit la pământ.
Femeia este profesor la școala Găgeni, iar întreg conflictul ar fi pornit de la faptul că profesoara ar fi întârziat la ore.
Agresorul, profesorul de sport Adrian Necula Stănescu, i-ar fi dat o palmă colegei sale peste față, iar în urma lovitorii, femeia s-a prăbușit la pământ. Profesorul ar fi continuat să o lovească pe colega sa, deși femeia zăcea întinsă la podea, scrie Observatorul Prahovean.
Jurnaliștii prahoveni l-au contactat pe profesorul Adrian Necula Stănescu pentru a transmite un punct de vedere, însă acesta a refuzat invocând ancheta pe care polițiștii o desfășoară în acest caz.
Polițiștii au fost sesizați cu privire la incidentul de joi dimineață, iar acum se fac cercetări în cadrul unui dosar penal pentru lovire sau alte violențe.
Și unitatea de învățământ anchetează cazul, transmițând toate informațiile și Inspectoratului Școlar Județean Prahova. Profesorul agresor este suspendat pe durata cercetărilor.